和樊希韓解元
作者：郭祥正
朝代：宋

paragraphs: 君馬一足病，瑣瑣阻行邁。
况復梅雨天，坐卧不能快。
空山無大臠，何以具君嘬。
墻根採肥杞，湖漘買鮮鱠。
開樽薦濁酒，高論幸忘憊。
寸心拔茅塞，兩耳抉雙聵。
文醇潛大和，詩險露幽怪。
聯吟極物象，君勝我屢敗。
東野久龍鍾，多慚退之拜。
奇才必自重，雖黜愈勿懈。
卞璧未遇時，在璞豈能壞。
鑒賞一日逢，青紫信如芥。
君行且遲留，馬病願未差。
貰衣亦何辭，庶用接嘉話。